Pielikums Nr.5

Cenu aptaujai

“Vēja rādītāja Limbažiem – 800+1 izgatavošana ”

**Limbažu bize**

Stāsts par Limbažu bizi balstās uz divām publikācijām Rīgas baltvācu presē 1883 un 1886 gadā. Tā kā abas publikācijas ir kvalitatīvi plaša apmēra atmiņu un apskata raksti, šaubu, ka autori piemin patiesu un sava laika Vidzemes sabiedrībai pietiekami labi zināmu notikumu, nav.

Atbilstoši šīm publikācijām, laikā starp 1845 un 1850 gadu un iespējams arī krietni agrāk un nedaudz vēlāk, Limbažu ''pieklājīgākās'' iebraucamās vietas īpašnieks-rīkotājs R(einhards) bija kļuvis plaši pazīstams ar kādu īpašu viesu pievilināšanas triku. Katru reizi, kad iebraucamo vietu apmeklēja ''cienījamu'' aprindu ļaudis, Reinhards, apkalpojot viesus, sāka stāstu par to, ka tikai pirms dažiem gadiem nogriezis vai pārstājis valkāt bizi. Runa šeit ir par 18.gadsimta Vācijā un dažās kaimiņu zemēs virsniekiem un karavīriem obligāto dienesta bizi (soldatenzopf), kas tika uzskatīta par daļu no uniformas. Karavīriem dienesta bize dažviet bija ļoti gara un sniedzās līdz jostas vietai. Ērtības labad to bieži izgatavoja no zirga astriem vai līdzīga materiāla un noņēma, tiklīdz karavīrus atlaida uz kazarmām. Reinhards izrādīja tieši šāda veida bizi, ko parasti veikli piestiprināja pie galvas pārsteigto viesu acu priekšā.

Pārsteiguma iemesls balstījās uz to, ka dienesta bizes sāka izzust jau Napoleona karu laikā un līdz 1830.gadam tās bija atcēlušas visas Eiropas armijas. Civilajā apģērbā bizes nelietoja jau pēc 1800.gada. Tas deva iemeslu Reinhardam un viņa viesiem apgalvot, ka Limbažos tagad (ap 1850.gadu) atrodama pēdējā vīriešu bize Eiropā.

Ir pamats domāt, ka plaši pazīstamais stāsts par Limbažu bizi nonāca pie pirmajiem jaunlatviešiem un kļuva par iemeslu ''Pēterburgas Avīžu'' un citās tā laika latviešu publikācijās atrodamajai ''bizmaņu'' kritikai, kas bija grūti saprotama jau 19.gadsimta beigu lasītājiem. Krievijas cenzūras visaptverošo ierobežojumu dēļ, laikā starp 1860 un 1905 gadu jau par abstraktu jēdzienu kļuvušie ''bizmaņi'' bija vienīgā brīvi kritizējamā Baltijas dzīves parādība. No šejienes ar skolu palīdzību paaudžu gaitā tiek uzturēta neskaidra doma, ka bizes valkāšana bija kas nosodāms vai piekopts nosodāmu uzskatu personu vidū. Patiesībā runa ir par parastu sava laikmeta formas apģērba sastāvdaļu, kam nebija ne pozitīva ne negatīva satura. Dienesta bize nekad nekļuva par konservatīvo aprindu simbolu - vācu 19.gadsimta karikatūrās par veco laiku aiziešanu tādā gadījumā attēloja pēc 18.gadsimta modes ģērbtus aristokrātus tiem nepiemērotā 19.gadsimta interjerā. 19.gadsimts sākuma Vācijā dienesta bize drīzāk bija protesta simbols pret Napoleona okupācijas režīmu un apliecinājums, ka tās nēsātājs ir uzticīgs vecajām vācu tradīcijām. Tieši šajā kontekstā - uzticība godājamām pagātnes tradīcijām, bizes valkāšanu saprata kā pats Reinhards, tā viņa viesi un arī laikabiedri, kas zināja par šo Limbažu eksotiku.

Tādējādi, Limbažu vēstures kontekstā 18.gadsimta vācu karavīra dienesta bizes atveidojums var kalpot kā mūsdienās lietojams simbols, kas pauž uzticību savam novadam un visam, ko tas pārstāv.